
Om denne boka

Grammatikarar er ein slags “språkmekanikarar”, og arbeid med grammatikk handlar om å forsøke å finne ut korleis språkmaskineriet fungerer, kva komponentar det har, og korleis dei verkar saman.

Barn tileignar seg grammatikken i morsmålet sitt heilt knirkefritt. Korleis kan lærarar leggje opp til undring og utforsking av sitt eige morsmål, slik at grammatikkundervisninga blir spennande? Kunnskap om norsk språkstruktur og omgrepsapparat omkring dette er grunnleggjande for mange område innanfor norskfaget, mellom anna lese- og skriveopplæring, norsk som andrespråk, talemål og nynorskdidaktikk.

Denne boka inneheld både grammatikk og grammatikkdidaktikk. Det mest sentrale vil vere å gi ei grunnleggjande innføring i faget grammatikk.


Mari Nygård

Grammatikk og grammatikkdidaktikk

KAPITTEL 1

Innleiing

Det som skjer når vi bruker språket, munnleg og skriftleg, er ganske fascinerande. Den som uttrykker noko, plukkar på lynraskt vis ut og set saman ulike språklege delelement – bokstavar, lydar og ord, til større einingar som til saman kan uttrykke komplekse tydingar. Gjennom språket koordinerer vi menneske lag på lag med forskjellige typar informasjon, som deretter blir formidla til mottakarar gjennom ein akustisk lydstraum eller som grafiske teikn på papir eller skjerm. Når nokon deretter som mottakarar av desse ytringane skal prosessere og forstå det som blir uttrykt, så blir denne prosessen reversert. Den som les eller lyttar, analyserer – også på lynraskt vis – dei grafiske teikna eller dei lydbølgjene han oppfattar, og koplar dei til meiningsberande einingar slik at han forstår kva som blir kommunisert.

Alt dette er mogleg fordi både avsendar og mottakar meistrar og følgjer grammatikken i språket – altså mønstera eller strukturane som styrer korleis lydar blir sette saman, korleis morfem dannar ord og ord grupperer seg i setningsdelar, som igjen blir kopla saman til meiningsberande setningar. Dette er det magiske i grammatikken. Den legg fundamentet for at språket fungerer som det gjer, og bind lyd saman med meining. Utan grammatikken ville det ikkje vere mogleg å forstå ei uttalt setning som noko anna enn ein straum av lydar. Det er det grammatiske systemet som gjer at vi tolkar visse av desse lydane som at dei høyrer saman i eit ord, at nokre av lydane er subjektet i setninga og andre er verbet. Dette er eit sinnrikt, komplekst og i grunnen fantastisk system som vi meistrar når vi kan eit språk. Når vi snakkar eller skriv, så tek vi systemet i bruk. Vi kan seie det slik at det er dette systemet vi kan når vi kan eit språk.

Å lære språk handlar derfor ikkje om å lære seg ei liste over alle dei setningane som nokon gong er laga i norsk, eller som kjem til å bli laga i framtida. Det ville ikkje vore mogleg. Den samlinga av språk som ein skal lære, inneheld potensielle, ikkje faktiske ytringar. Dermed handlar språklæring om å lære seg systemet bak språksamlinga, slik at ein kan bruke dette systemet på stadig nye måtar i sin eigen språkproduksjon, altså når ein skriv eller snakkar. Eit menneske som kan eit språk, har kunnskap til å kjenne igjen og produsere ei stor mengde språklege uttrykk. Men menneska har jo ikkje ein uendeleg stor hjernekapasitet, slik at dei kan hugse alle desse språklege uttrykka. Det er snarare snakk om å ha kunnskap om eit mentalt regelsystem. Som språkbrukar er du i stand til å ytre ord og setningar som blir gjenkjende som norsk språk. Det er fordi du kan grammatikken. I denne boka skal eg forsøkje å presentere kva dette systemet – grammatikken – er samansett av.

Målgruppa for boka er først og fremst framtidige og noverande lærarar. Hensikta er å leggje fram det som eg ser på som det nødvendige kunnskapsgrunnlaget i grammatikk for ein norsklærar, samtidig som eg prøver – både undervegs og i eit eige kapittel – å knyte fagstoffet til konkret undervisning og å setje det inn i ein eksplisitt didaktisk samanheng. I dette valet av målgruppe ligg det òg ein del avgrensingar. Det er forskjell på den grammatikken vi meiner at skuleelevar på ulike klassetrinn skal lære, kva som er målet for ein lærarstudent eller ein lærar, og kva vi finn innanfor vitskapsfaget grammatikk. Det betyr at denne boka ikkje dekker alt innanfor grammatikken, og det betyr òg at det er gjort visse grep for å forenkle fagstoffet. Slik forenkling impliserer nokre didaktiske preferansar og val, men er samtidig nødvendig.

Kva er grammatikk?

Grammatikk er vitskapen om språkstruktur, og den omfattar ulike språklege nivå, heilt frå fonologien, som handlar om lydane i språket, via morfologien, som dreier seg om korleis ord blir klassifiserte, sette saman og bøygde, og til syntaksen, som handlar om korleis orda blir sette saman til større einingar, som frasar og setningar. Semantikken er læra om tydinga til ord og setningar – den vil få ei mindre rolle i denne boka.

Nokre vil òg inkludere pragmatikken, det vil seie læra om språk i bruk i ulike situasjonar, og tekstlingvistikken – læra om korleis språklege mekanismar dannar samanheng i tekstar, under grammatikkparaplyen. Dette er det likevel ikkje brei semje om, og det finst ulike faglege tradisjonar som har forskjellige syn på dette. I denne boka skal vi leggje til grunn at grammatikken handlar om språkstruktur, og at den er avgrensa frå det som har eksplisitt med språkbruk å gjere. Dette kan illustrerast gjennom eit kort døme. Tenk deg ein situasjon der du er ute og går deg ein tur. Med eitt blir du så frykteleg kaffitørst. Kva gjer du?

1 Du går på ein kafé og seier til ekspeditøren: «Ein kaffi, takk!»

2 Du stikk innom ei venninne og seier: «Eg har så innmari lyst på ein kopp kaffi. Du gidd vel ikkje å setje over kjelen?»

Poenget her er at begge desse ytringane er grammatisk korrekte. Dei inneheld dei ordklassane dei skal, orda er bøygde på riktig vis og er plasserte i rett rekkjefølgje. Likevel vil dei fleste vere einige i at det å byte plass på dei to ytringane og putte dei inn i motsett situasjonskontekst ville fungere dårleg. Vi vil ikkje gå til ei venninne og seie «ein kaffi, takk!» – då ville vi truleg bli oppfatta som litt frekke. Og vi vil heller ikkje gå på kafé og forklare kaffitørsten vår før vi pent ber dei som jobbar der, om å setje på kjelen. Denne forskjellen har ikkje noko med språksystem og grammatikk å gjere. Dette er språket i bruk, det handlar om kommunikativ kompetanse og sorterer under den delen av språkvitskapen som blir kalla pragmatikk.

Grammatikk kan òg definerast som beskrivinga av språklege mønster i eitt konkret språk, som i «grammatikken i spansk eller tysk». Då er det sjølve språket som har eit underliggjande system som gjer at språket følgjer visse mønster. Dette grammatiske systemet kan ein ikkje observere, det kjem berre til uttrykk indirekte, men det finst i språket uavhengig av om nokon har teke seg bryet med å skrive det ned nokon stad.

Vidare kan grammatikk beskrivast som ein kognitiv eigenskap i menneskehjernen som gjer at språkbrukaren strukturerer språket sitt på ein bestemt måte, og at han er i stand til å kjenne igjen grammatisk riktige setningar i eit språk, i tillegg til å ekskludere dei som ikkje er grammatisk riktige, slik som nedanfor. Dei setningane som er markerte med ei slik stjerne: *, er ugrammatikalske, dvs. grammatisk feil, i norsk. Denne måten å markere setningar som er grammatisk feil på, altså med ei stjerne eller asterisk, er vanleg innanfor språkvitskapen. Når omgrepa grammatikalsk og ugrammatikalsk blir brukte i det følgjande, er det i denne tydinga, altså grammatisk riktig og grammatisk feil.

3 Læraren trong tre koppar svart kaffi kvart langfriminutt.

4 Kvart langfriminutt trong læraren tre koppar svart kaffi.

5 * Langfriminutt læraren trong tre koppar svart kaffi kvart.

6 * Tre koppar trong læraren kvart langfriminutt svart kaffi.

Slik bedømming er vi i stand til fordi vi som språkbrukarar heilt spontant tek i bruk den grammatiske evna vår til å analysere alt språk som vi prosesserer. Tenk berre på skilnaden mellom å høyre eit språk som ein kan godt, og det å høyre eit heilt ukjent språk. I eit språk vi ikkje kjenner, oppfattar vi setningar som vi høyrer, som ein straum av lydar som følgjer etter kvarandre, med ein start og ein slutt. I skrift kan det òg sjå ut som at språket følgjer ein lineær orden, ettersom orda følgjer etter kvarandre på linje. Men det som eigentleg skjer når vi høyrer eller les eit kjent språk, er at vi òg oppfattar dei grammatiske relasjonane mellom orda – korleis dei står saman i eit strukturelt hierarki, og kva ord- eller ordgrupper som fyller ulike roller i setninga. Alt dette legg vi til grunn når vi spontant tolkar dei setningane vi avkodar, og dette er noko vi kan fordi vi er morsmålsbrukarar av eit språk.

Denne kognitive evna til grammatikk finst i mennesket som eit medfødd instinkt, som vi alle utviklar utan at vi er bevisste om det (litt som at vi får tenner utan å tenkje noko særskilt over det), og som gjeld alle språkbrukarar.1 Men det er nødvendig å få språkleg stimuli for å utvikle dette instinktet og for å spesifisere det inn mot eit visst språk. Dette skjer heilt enkelt gjennom at vi høyrer språk rundt oss. Det er dette som kjenneteiknar det å vere morsmålsbrukar av til dømes norsk – at ein har fått stimulert den medfødde språkevna slik at ein kan produsere og avkode norske setningar, noko som inneber å gjere kontinuerlege syntaktiske analysar, heilt spontant. Denne aktiviteten er ikkje noko enkelte personar er meir dyktige til enn andre, og det er heller ikkje noko som vaksne er dyktigare til enn barn. Dette grunnsynet er viktig for den didaktiske plattformen i denne boka, nemleg at (også) barn og ungdommar allereie kan ein heil masse om grammatikk når dei kjem til skulen. Dei er på sett og vis grammatikkekspertar. Så blir utfordringa å feste faglege omgrep og metakunnskap til denne ubevisste kunnskapen – det har dei jo ikkje frå før.

Enkelte setningar kan altså bryte med grammatiske mønster, og desse setningane blir dermed utelukka som del av norsk språk. Merk likevel at setningar gjerne kan bli oppfatta som anten feil eller i alle fall merkelege også av andre – ikkje grammatiske – årsaker. Sjå til dømes på dei to setningane nedanfor:

7 Ståltermosen i tre stråler kanelbollar.

8 Strikkevottane snorkar fantastiske dropar.

At desse setningane er litt merkelege, er det liten tvil om. Poenget eg vil fram til her, er likevel at grunnen til dette ikkje ligg i grammatikken sjølv. Orda i desse setningane er plasserte på rett stad og har passande bøying i samanhengen. Det er snarare når det kjem til tydinga at desse setningane ikkje er heilt gode. Akkurat som for kaffi-dømet ovanfor viser slike døme fram grensene for kva som ligg innanfor området til grammatikken.

Ofte kan ein høyre folk seie at språk er noko som forskjellige medlemmer av eit språksamfunn har felles, og som gjer at dei kan kommunisere med kvarandre. Det stemmer jo i og for seg, men vilkåret for dette er jo også at desse enkeltindivida kvar for seg har kunnskap om dei språkstrukturelle mønstera. Slik sett er språket både eit individuelt og ei kognitivt fenomen, i tillegg til at det sjølvsagt er eit sosialt fenomen.

Grammatikk blir òg av mange oppfatta – både i skulen og elles – som noko som dreier seg om korrekt språk, sett i motsetning til eit språk som er feil, og som bryt språkreglar. Om ein har eller tek ein såkalla deskriptiv inngang til grammatikken, er målet å gjere greie for systemet i eit språk gjennom å beskrive at språket blir brukt på visse måtar, og utan å bry seg noko særleg om språkbruken er rett eller galen. Innanfor preskriptiv eller normativ grammatikk,2 på den andre sida, er ein nettopp oppteken av reglar og det korrekte. Denne definisjonen av feil og rett er ikkje det same som det vi tidlegare beskreiv som ei kognitiv grammatisk evne til å kunne skilje mellom grammatikalske og ugrammatikalske setningar. Ei ugrammatikalsk setning er då definert som ei setning som bryt med språkbrukaren sin grammatikk, eit system han kan fordi han er morsmålsbrukar av norsk. I normativ grammatikk, derimot, er det snakk om fastsette reglar for norsk skriftspråk.

Kva treng elevar og lærarar grammatikk til?

Grammatikken er først og fremst eit sjølvstendig delemne i norskfaget i skulen – der ein kan gjere utforskande djupdykk i elevane sitt eige språk. Samtidig er det også ein reiskap i utforsking og læring innanfor andre delar av norskfaget. For å nemne nokre: Grammatikken er nyttig kunnskap i arbeid med lese- og skriveopplæring, sidemålsopplæring, talemål og dialekter. Det vil også vere ein nyttig hjelpedisiplin til framandspråksopplæringa. For alle desse områda tilbyr grammatikken eit rammeverk og eit omgrepsapparat eller metaspråk, som gjer at ein kan forstå og drøfte grammatiske trekk ved språket på ein konkret og kunnskapsbasert måte. For læraren vil det dessutan vere uvurderleg å ha kunnskap om grammatikk for å forstå og rettleie elevar med norsk som andrespråk.

Gjennom historia har grammatikken som norskfagleg emne blitt legitimert på ulike måtar. Hertzberg (1995) peikar på fem argument som særleg har prega denne debatten. Ifølgje formaldanningsargumentet vil det å arbeide med eit logisk strukturert system som det grammatikken er, styrke elevane sin generelle forstand og særleg fremme evna deira til logisk tenking. Dette sitatet frå Pram (1795) er illustrerande i så måte:

Grammatikk, og især den latinske eller græske, er et Slags Sprogphilosophie, der maaskee fremfor mange andre Kundskaper er skikket til at skjærpe Forstanden, til at bringe Lys og Orden i Begreberne, og den hele Tænkemaade.

Her ser ein altså på innlæring av grammatikk som noko som bidreg til å trene opp hjernen. Dette er ikkje eit argument som mange støttar seg til i dag. Framandspråksargumentet går ut på at morsmålsgrammatikken kan tene som innfallsport til å lære om grammatikk i andre språk, opphavleg latin, og i moderne tid med blikk på innlæring av moderne framandspråk i skulen. Dette argumentet er framleis svært aktuelt. Det vil vere enklare å tileigne seg grammatikken i til dømes engelsk dersom dei grammatiske kategoriane allereie er innarbeidde i morsmålsundervisninga. Vidare blir det gjerne hevda at ein blir betre til å uttrykke seg eller å snakke riktig viss ein kan grammatikk. Dette er det såkalla språkferdigheitsargumentet, som dreier seg om at grammatikkundervisning vil gjere elevane betre til å uttrykke seg på morsmålet, særleg skriftleg.

Dersom poenget med grammatikk er å lære seg riktig eller god språkbruk i motsetning til noko som er feil eller mindre godt, kan det verke som at det ikkje tener noka hensikt å undervise i grammatikk dersom det ikkje fører til at elevane blir betre skrivarar. Dersom grammatikk derimot dreier seg vel så mykje om å kunne noko om språk, fordi dette har ein verdi i seg sjølv, så blir argumentasjonen for grammatikken ein annan, og emnet vil framleis ha ein rettmessig plass i norskfaget. Dette meir moderne argumentet blir gjerne kalla allmenndanningsargumentet. Det inneber at kunnskap om grammatikk og språk bør vere ein del av allmenndanninga, på linje med kunnskap om litteratur og matematikk. Allmenndanningsargumentet skil seg frå dei andre argumenta i det at grammatikken som kunnskapsemne her blir tillagd ein eigenverdi og ikkje berre skal vere eit verktøy for andre formål.

Spørsmålet er med andre ord om grammatikk skal vere ein rein ferdigheitsdisiplin, med mål om flinke språkbrukarar, eller om språksystemet også kan vere eit undersøkingsobjekt. Det er freistande å trekke ein parallell til naturfagklasserommet. Der skal norske skuleelevar blant anna lære om oksygen, fordi det er så viktig for oss menneske, om fotosyntesen, fordi den kjenneteiknar plantelivet, og dei skal lære om bergartar, fordi dei er ein så viktig del av den norske naturen. Dei lærer ikkje om dette primært for å lære å puste, for å vite korleis dei skal plassere plantene sine med tanke på lys, eller for å skjønne korleis dei skal ta seg fram i fjellet. Snarare lærer dei om desse tinga fordi det har ein eigenverdi å kunne det. Overført til grammatikken kan vi spørje oss: Kva er vel eit meir sentralt kjenneteikn ved menneskets natur enn språket vårt? Skulen har som oppgåve å gi elevane kunnskap om verda og om menneskets natur, og her inngår grammatikken, fordi evna til språk er ein av dei tinga som kjenneteiknar menneskeslekta.

Eit siste argument i denne debatten er metaspråksargumentet. Dette er nok det argumentet som flest støttar seg til i dag, og som også er tydeleg i læreplanen for norskfaget (Utdanningsdirektoratet 2020). Vi såg at grammatikkunnskap ikkje nødvendigvis førte til betre språkferdigheiter, men dette kjem òg an på kva slags grammatikkundervisning ein legg opp til. Dersom grammatikk stort sett består av pugging av reglar, bøyingsmønster og utfyllingsoppgåver, er det kanskje ikkje så overraskande at dette ikkje har utslagsgivande effekt på elevane si skriveferdigheit. Metaspråksargumentet snur på ein måte dette på hovudet. Her hevdar ein at grammatikken gir elevar og lærarar eit metaspråk for å kunne snakke om tekstar. Korleis skal elevane kunne lære om og snakke om språk dersom det ikkje finst eit omgrepsapparat dei kan nytte saman med læraren? For å kommunisere om tekstar og drive språkleg rettleiing er det behov for eit metaspråk, eit språk om språket. Og i grammatikken finn vi jo nettopp det. Gjennom å lære om grammatikk får elevane øve på å sjå språket utanfrå og snakke om ulike aspekt ved det. Skriving og tekstarbeid er med andre ord eit viktig utgangspunkt for metaspråksargumentet, samtidig som ein her ikkje legg til grunn eit reint instrumentelt syn på grammatikken. Arbeid med å få utvikla eit grammatisk metaspråk kan derimot ha fleire mål samtidig, både å utvikle elevane sin kunnskap om språk og å utvikle språk- og skriveferdigheitene deira.

Historia om grammatikk i norsk skule

I ei bok om grammatikk i skulen er det nesten sjølvmotseiande å stille spørsmål ved verdien av å halde på med grammatikken i norskfaget. Like fullt er dette eit spørsmål som har vore mykje diskutert, og mange har meint at verdien absolutt ikkje er openberr. Tradisjonelt har grammatikken utgjort ein betydeleg del av morsmålsfaget norsk, men dei siste tiåra har emnet fått mindre plass. Kanskje har dette samanheng med korleis ein har nærma seg dette emnet i undervisningssamanheng. For ein god del elevar har grammatikken kanskje blitt oppfatta som vanskeleg og kjedeleg, som noko som berre må puggast, og ikkje som eit emne ein kan forstå, resonnere omkring og undre seg over.

La oss sjå på kva læreplanane har sagt om denne deldisiplinen innanfor morsmålsfaget. Omtrent sidan mønsterplanen frå 1974 har norskfaget i stor grad vore eit kommunikasjonsfag og eit tekstfag, der ein i stor grad har fokusert på produksjon av og arbeid med ulike tekstar, og det er naturleg å tru at praksis i skulen har vore i tråd med dette. Dette har skjedd parallelt med at læreplanane har lagt større vekt på språket i bruk. Det å skrive og produsere tekst har fått meir plass i norskfaget, mens det samtidig har vore sett av mindre tid til arbeid med språkstruktur og omgrepsapparat knytt til dette. Søkjelys på språkets funksjon og bruk har vore høgare prioritert enn språksystemet i norsk, og grammatikken har då i stor grad vore redusert til eit reiskapsemne. Dette sitatet frå Grunnskolerådet, som er henta frå førearbeidet til læreplanen i 1987, er karakteristisk i så måte: «For å snakka om ymse tilhøve i språket kan det vera nyttig med ein del nemningar frå vanleg skulegrammatikk. Men føremålet må vera å visa korleis språket verkar, det må ikkje drivast grammatikkundervisning berre for å læra systemet.» Grammatikken skal med andre ord tene som eit verktøy, og innsikt i språksystemet i seg sjølv blir ikkje sett på som sentralt.

Ei slik bruksnær eller funksjonell tilnærming til grammatikkundervisning blir av fleire halde fram som eit ideal for skulegrammatikk (Hertzberg 1998), og den blir ofte sett opp mot det ein kallar systemgrammatikk, som fokuserer utelukkande på dei formelle kategoriane. Vi kan seie det slik at systemgrammatikken stiller opp systemet bak bruken, dei grunnleggjande grammatiske mønstera vi finn i språket, mens ein bruksorientert grammatikk er meir oppteken av språket i bruk og korleis ein bruker ulike systemgrammatiske kategoriar for å få fram ulike effektar i språkleg kommunikasjon.

Skiljet mellom system og bruk har røter langt tilbake innanfor språkvitskapen, og vi kan følgje det heilt tilbake til Saussures grunnleggjande omgrepspar langue (språksystem) og parole (språkbruk). Samtidig er ei bruksnær, funksjonell grammatikkundervisning avhengig av å stå på skuldrene til systemgrammatikken. Ein kan bli ein ganske god språkbrukar gjennom rett og slett å bruke språket mykje og i ulike samanhengar. Men dersom elevar og lærarar skal kunne analysere og snakke om språksystemet, treng dei kunnskap og relevante omgrep. Metaspråket må vere etablert, og kategoriane til dette metaspråket kjem nettopp frå systemgrammatikken. Akkurat som i fotball er det mogleg å bli ganske god berre gjennom å spele mykje, men ei djupare forståing av spelet fordrar at ein går meir systematisk til verks, og at ein har ein relevant terminologi for å snakke om spelet. Grammatikk som inngang til å få større bevisstheit om språk er nettopp noko som har gjennomsyra læreplanen for norskfaget i Kunnskapsløftet (Utdanningsdirektoratet 2013, 2020), og denne bevisstheita er sentral for å arbeide med både kunnskaps- og ferdigheitselement innanfor grammatikken.

Ein av hovudgrunnane til at grammatikken over tid har blitt nedprioritert innanfor norskfaget, er truleg ein del forskingsresultat som har peika på at undervisning i grammatikk hadde liten verdi for utviklinga av skriveferdigheitene til elevane (Andrews 2005, Hillocks 1984, Bateman og Zidonis 1966). Ifølgje desse effektstudiane hjelpte ikkje formell grammatikkøving elevane i skrivinga. Enkelte av studiane gjekk faktisk så langt som til å seie at grammatikk kunne ha «a harmful effect on writing» (Braddock 1963). Ifølgje Myhill 2014 representerer «The Dartmouth Conference» i 1966 eit vendepunkt i historia til grammatikkdidaktikken. Der blei det visstnok etablert følgjande semje: «the general consensus was that grammar teaching was a ‘waste of time’» (Myhill 2014:42). Det dei nemnde studiane likevel seier lite om, er korleis denne grammatikkundervisninga har vore gjennomført. Dei fortel heller ikkje noko særleg om kva kriterium som har vore tillagde vekt når elevane sine ferdigheiter har blitt målte. Eit anna spørsmål som blir aktivert i forbindelse med desse undersøkingane, er korleis ein har definert grammatikkundervisning. Er det snakk om undervisning om språksystemet, om ordklassar og setningsledd, altså kunnskapskomponentar, eller er det snakk om ferdigheitstrening? Det som var utgangspunktet for effektstudiane, var nok hovudsakleg kunnskapsmoment innanfor språkstruktur (Hertzberg 2008). I så fall er det jo ikkje så overraskande at dette ikkje fører til nokon positiv effekt på elevane si skriving. Samtidig vil det vere merkeleg å hevde at den logiske konsekvensen av dette skulle vere å fjerne grammatikken frå morsmålsfaget. Ei vel så viktig side av grammatikken i norskfaget er målet om å ha kunnskap og bevisstheit om norsk språk, uavhengig av om det har direkte nytteverdi for skriveopplæringa.

I gjeldande læreplan (Utdanningsdirektoratet 2020) er grammatikken som fagområde primært samla under kjerneelementet Språket som system og moglegheit, som gjeld på tvers av alle klassetrinn både i grunnskulen og i vidaregåande skule, og som er overordna dei meir spesifikke kompetansemåla som gjeld for ulike trinn:

Elevene skal utvikle kunnskaper om og et begrepsapparat for å beskrive grammatiske og estetiske sider ved språket. De skal beherske etablerte språk- og sjangernormer, og kunne leke, utforske og eksperimentere med språket på kreative måter.

Vi kan for det første leggje merke til at kjerneelementet hovudsakleg skisserer to sentrale inngangar til eller mål for grammatikken, eller kanskje meir overordna for språket. For det første skal elevane opparbeide seg kunnskapar og omgrep innanfor grammatikk. Her blir ikkje grammatikken knytt til noko anna overordna mål, og vi kan seie at denne setninga legg seg på eit deskriptivt perspektiv, samtidig som grammatikken som metaspråk også blir vektlagd her. Men i neste setning kjem det normative perspektivet tydelegare inn. Elevane skal lære etablerte språknormer – desse normene er jo i stor grad grammatiske. Så er det verdt å merke seg avslutninga, som påpeikar kor viktig det er at elevane får leike, utforske og eksperimentere med språket. Eg håpar at eg gjennom denne boka kan vise korleis dette kan gjerast.

Oppbygginga av boka

Ulike vitskaplege tilnærmingar til grammatikken har til dels noko ulikt omgrepsapparat og ulike analysemåtar. Eg har i denne boka valt å leggje meg tett opp til Norsk referansegrammatikk (Faarlund, Lie og Vannebo 1997), som er det sentrale referanseverket for norsk grammatikk. Dette er eit stort og omfattande verk, og i denne boka gjer eg sjølvsagt berre utvalde nedslag for å leggje fram dei mest sentrale delane av grammatikken. I 2005 kom også Språkrådet og Utdanningsdirektoratet med tilrådinga «Grammatiske termer til bruk i skoleverket», som bygger nettopp på Norsk referansegrammatikk, og som i stor grad er innarbeidd i læreverk og ordlister. Eg legg også denne tilrådinga til grunn.3

Eit grunnleggjande skilje som ligg til grunn både for gjennomgangen her og i grammatikken generelt, er det som går mellom form og funksjon. Vi kan seie det slik at forma beskriv dei enkelte språklege elementa utan å ta omsyn til plasseringa dei har i setninga. Dette gjeld ordklassar og frasar (kapittel 2 og 3). Eit verb er eit verb uansett kva setning det står i, og eit substantiv er alltid eit substantiv. Forma er slik sett uforanderleg, og vi kan klassifisere formkategorien uavhengig av plassering og funksjon i setninga. Kva funksjon eit ord eller ei gruppe av ord har i ei setning, er derimot direkte avhengig av den grammatiske konteksten, altså kvar i setninga elementet er plassert. Same språklege element kan fylle ulike funksjonar i setninga, som i desse døma, der ballen (som alltid har form som eit substantiv) kan fungere både som subjekt, som i (9), og som direkte objekt, som i (10):

9 Ballen trillar over golvet (subjekt)

10 Per sparka ballen (direkte objekt)

Ordklassane er altså kategoriar som angir forma, mens setningsledda (verbal, subjekt, objekt osv.) fortel noko om den syntaktiske funksjonen. Vi definerer altså form og funksjon som skilde frå kvarandre. Samtidig heng dei òg saman på den måten at kvar av funksjonskategoriane berre kan bestå av eit visst utval formkategoriar. Det gjennomgår vi meir detaljert i kapittel 5.

Denne boka startar med eit kapittel om ordklassar, både om korleis vi skal forstå dei og om kva for nokre ordklassar vi opererer med i norsk. Deretter går vi i det påfølgjande kapittelet eitt strukturelt nivå opp og ser på kva som skjer når vi grupperer ord saman i frasar. Så kjem nokre kapittel om setningsoppbygging eller syntaks. Nærmare bestemt presenterer kapittel 4 omgrepet funksjonsanalyse, og eg greier der ut om korleis vi finn fram til setningsledd i norske setningar, før eg i kapittel 5 gjer greie for dei ulike setningsledda. Kapittel 6 handlar om setningar av ulike slag – både heilsetningar og leddsetningar, mens kapittel 7 gjer greie for korleis ein går fram for å gjere såkalla setningsanalyse eller funksjonsanalyse. I kapittel 8 går vi inn i orda og ser på kva prinsipp som ligg til grunn for ordsamansetning eller morfologi, mens kapittel 9 handlar om lydbiletet i norsk, altså fonologi. Siste kapittel i boka, kapittel 10, er via utelukkande til didaktiske diskusjonar: ulike inngangar til undervisning, ulike didaktiske mål og ikkje minst læraranes avgjerande rolle.

